塑膠購物袋環保徵費計劃

塑膠購物袋環保徵費計劃，俗稱香港膠袋稅，係香港一個針對買嘢膠袋強制收錢嘅政策，2009年7月7號開始頭一個階段，響部份種類嘅大型連鎖舖頭收，2015年4月1號開始第二個階段，響所有舖頭收。

歷史

第一階段
香港濫用膠袋情況曾經好嚴重，2005年政府調查堆填區，發現每年有超過80億個送到膠袋送到堆填區，除開每人每日平均掉3個膠袋。政府響2007年提出具體建議，每個膠袋收錢唔少過港幣5毫子，頭一個階段包括全香港大約三千個零售點，針對連鎖式超級市場、便利店同個人用品護理店。

公眾諮詢完成咗之後，政府將《產品環保責任(塑膠購物袋)條例》響2009年4月22號提交香港立法會審議，法例以35票贊成、3票反對獲得通過，響2009年7月7號正式生效，每個購物膠袋收5毫子。

法例規定，如果個購物袋係完全或者部分用塑膠整、有手挽同埋賣港幣五蚊樓下，都要收膠袋稅。

2009年9月，即係膠袋稅實施兩個月後，環保組織地球之友委託香港大學調查，訪問大約一千個響2009年8月到超級市場買嘢嘅人，結果顯示74%被訪者經常自己帶購物袋，較4月第一階段調查上升達兩成，見到計劃有成效。2010年年中，即係計劃實施後一年，政府亦發現源自受規管零售界別嘅膠袋，送到堆填區嘅數量明顯少咗。

第二階段
因為受規管嘅零售界別以外嘅零售類別棄置膠袋一路增加，政府響2011年5月再搞3個月公眾諮詢，研究應唔應該同點樣擴大膠袋徵費計劃，社會多數人撐全面推行。政府喺2013年5月向立法會提交《2013年產品環保責任條例草案》，經過詳細嘅審議後，立法會喺2014年3月通過咗《2014產品環保責任條例》，並訂明喺2015年4月1號正式全面推行塑膠購物袋收費。

塑膠購物袋收費全面推行後，涵蓋全香港超過十萬個零售點，相對起頭一個階段，全面推行膠袋收費有下面主要特點：
 響所有零售點禁止免費派膠袋
 除豁免情況外，商舖派膠袋每個最少收五毫子
 因食物衞生理由用膠袋可獲豁免收錢
 所有膠袋，包括平頭膠袋都需要收錢
 由商戶保留膠袋收費

香港環保